
Animafilmide festivali Animated Dreams 2011 võidufilmid on selgunud!

Laupäeva, 19. novembri õhtul kinos Sõprus toimunud lõputseremoonial kuulutati välja 13. animafilmide festivali Animated Dreams auhinnavõitjad.

Tänavu anti Animated Dreamsil kolmandat korda rahalisi auhindu. Grand prix võitja sai lisaks traditsioonilisele Eesti nukumeistrite valmistatud puust hundikujule Wooden Wolf 1000 eurot. Eesti Kunstiakadeemia animatsiooniosakonna magistrandid andsid samuti välja oma auhinna – Animated Dreamsi logost inspireeritud Ajukraani.

Rahvusvaheline žürii koosseisus Anna Solanas (Hispaania), Nobuaki Doi (Jaapan) ja Andres Mänd (Eesti) otsustas auhinnad välja anda järgmiselt:

Grand prix – Wooden Wolf

1000 eurot

Väline maailm / The External World

Saksamaa 2010, 15’

Rež: David O’Reilly

Film on agressiivselt naljakas ja tulivil üllatusi ning leiutab täiesti uue ja unikaalse maailma.

Parim disain

Metakaos / Metachaos

Itaalia 2010, 8’27’’

Rež: Alessandro Bavari

Film kasutab CGI-animatsiooni väga originaalselt ja personaalselt, haarates publikut kaasa mõjuavaldava ja pidevalt areneva graafikaga.

Parim lugu

Keha mälu

Eesti 2011, 9’

Rež: Ülo Pikkov

Film räägib väga väheste vahenditega tugeva, liigutava ja intelligentselt üles ehitatud traagilise tõestisündinud loo.

Äramärkimine

Sea silmis / Wakaranaibuta

Jaapan 2010, 10’10’’

Rež: Atsushi Wada

Film on klassikalise rafineeritud disainiga ja intelligentne inimolemuse jälgimine.

Äramärkimine

Muybridge’i seeriad / Muybridge’s Strings

Kanada, Jaapan 2011, 12’40’’

Rež: Koji Yamamura

Film saab auhinna graafilise rikkuse eest, mis annab edasi kurbuse mööduva aja üle.

Eesti Kunstiakadeemia animatudengite auhind parimale animafilmile – „Ajukraan”

Kivid / Stones

Slovakkia 2010, 25’03’

Rež: Katarina Kerekesova

Film, mis lummas tudengižüriid oma erilise huumoriga.

Publiku preemia

Väline maailm / The External World

Saksamaa 2010, 15’

Rež: David O’Reilly

Kõiki auhinnatud filme saab näha 20. novembril kell 21 kinos Sõprus. 
13. animafilmide festival Animated Dreams tõi ekraanile maailma uue animatsiooniparemiku ja tähistas Eesti anima 80. sünnipäeva mitme retroprogrammi ning Eesti animastuudiote uhiuute nuku- ja joonisfilmidega.
Paralleelselt filmifestivaliga toimus Euroopa kultuuripealinn Tallinn 2011 raames esmakordselt rahvusvaheline animaproffidele suunatud võrgustiku- ja koolitussündmuse AnimaCampus Tallinn, mis tõi Tallinna sadakond osalejat 30st riigist.
Vaata kava: www.anima.ee

